b'\n_START_ARTICLE_\nRomanas Martavi\xc4\x8dius\n_START_SECTION_\nBiografija\n_START_PARAGRAPH_\n1968 m. baig\xc4\x97 Kauno politechnikos instituto Vilniaus filial\xc4\x85. 1997 m. habilituotas technologijos moksl\xc5\xb3 daktaras._NEWLINE_1970\xe2\x80\x931987 m. Vilniaus in\xc5\xbeinerinio statybos instituto, 1987\xe2\x80\x931990 m. \xe2\x80\x93 Kauno politechnikos instituto Vilniaus fakulteto, nuo 1991 m. Vilniaus in\xc5\xbeinerinio statybos instituto (dab. Vilniaus Gedimino technikos universitetas) d\xc4\x97stytojas, 2000\xe2\x80\x932004 m. VGTU Elektronikos fakulteto Radioelektronikos katedros, nuo 2004 m. Elektronini\xc5\xb3 sistem\xc5\xb3 katedros ved\xc4\x97jas ir Atvirojo kodo instituto direktorius. Nuo 1998 m. profesorius. 1982\xe2\x80\x931983 m. dirbo mokslin\xc4\xaf darb\xc4\x85 Vokietijoje, 2000 m., 2004 m. skait\xc4\x97 paskaitas Drezdeno, 2003 m., 2006 m. Viurzburgo-\xc5\xa0veinfurto, 2005 m. Gelzenkircheno taikom\xc5\xb3j\xc5\xb3 moksl\xc5\xb3 universitetuose. Nuo 2002 m. Tarptautinio elektrotechnikos ir elektronikos in\xc5\xbeinieri\xc5\xb3 instituto (IEEE) narys.\n_START_SECTION_\nMokslin\xc4\x97 veikla\n_START_PARAGRAPH_\nMokslini\xc5\xb3 tyrim\xc5\xb3 svarbiausios sritys \xe2\x80\x93 planari\xc5\xb3j\xc5\xb3 mikrojuostelini\xc5\xb3 l\xc4\x97tinimo sistem\xc5\xb3 modeliavimas, j\xc5\xb3 projektavimo ir eksperimentinio tyrimo automatizavimas, pla\xc4\x8diajuos\xc4\x8di\xc5\xb3 kreipiam\xc5\xb3j\xc5\xb3 sistem\xc5\xb3 k\xc5\xabrimas, skaitmenini\xc5\xb3 signal\xc5\xb3 apdorojimas, \xc5\xbemogaus smegen\xc5\xb3 i\xc5\xa1eminio insulto sri\xc4\x8di\xc5\xb3 kompiuterin\xc4\x97se tomogramose automatinio aptikimo ir analizavimo b\xc5\xabdai. Paskelb\xc4\x97 daugiau kaip 100 mokslini\xc5\xb3 straipsni\xc5\xb3. 9 i\xc5\xa1radim\xc5\xb3 autorius.'